李廌
嗟美人词
嗟美人兮何人，抚千祀兮增悲。
咎司命之匪仁兮，弗庇下民。
故啬数於令人兮，俾弗俪乎常期。
既闓端之引大，复柅止而絷维。
仰天衢而愿骋兮，羌为惠之罔终，
嗟美人兮怀思。閟灵修而自珍兮，
宁燕婉而倚巾。彼鹈鴃之早鸣兮，
欲众芳之陨衰。亮汝怀之匪良兮，
喜佳卉之具腓。灵芝遑恤汝以自芳兮，
亦三秀而呈姿。候虫呻吟而竞秋兮，
熠燿夕飞而流光。蚊角翼而虎噬兮，
或负岳而成雷。俄岁运之徂征兮，
复尔龄之几何。彼大椿之先秋兮，
意松柏之後凋。属岁寒之太甚兮，
雪霜窘而烦威。春归来兮阳谷温，
条风发兮百卉菲。土泉闭兮崔嵬，
独玄黄兮就萎。委长年兮涧滨，
匠初顾兮弗辰。感佳时兮嗟美人，
蜕遗荣兮上宾天。我吁天兮九阍，
如可赎兮百身。